Republika Hrvatska

Varaždinska županija

OŠ Andrije Kačića Miošića

Donja Voća 19 d

041/766-120

KLASA:602-02/20-01/15

URBROJ: 2186-117-01-20-1

Donja Voća 30.6.2020.

Izvješće o rezultatima rada za kraj školske godine 2019./2020.

Ova školska godina bila je jedna od najburnijih u povijesti Republike Hrvatske. Obilježila su je dva događaja koja treba posebno istaknuti. Prvi je najdulji štrajk zaposlenika u školama koji su zatražili povećanje koeficijenta složenosti poslova za prosječnih 6.11% za nastavno i nenastavno osoblje. Drugi događaj je globalna pandemija koronavirusom (COVID-19) zbog koje se morala obustaviti nastava u školskim objektima jer je bilo ugroženo zdravlje učenika i zaposlenika.

Što se tiče prvog događaja, valja zapisati da se štrajkalo cirkularno, a onda i frontalno i to ukupno 36 radnih dana. Svađanja i mirenja te ponude s obje strane zaokupljale su javnost do kompromisa 2. prosinca. Školski kalendar je izmijenjen pa se odustalo od dijela praznika i produljila nastavna godina kako bi se odradili dani u štrajku i završilo s regularnih 175 radnih dana. Drugi događaj uvjetovan zarazom je uvođenje „Nastave na daljinu“ i započeo je 16.3.2020. te trajao za predmetnu nastavu do kraja školske godine dok se razredna nastava vratila u školu 11.5. ili, još točnije, 25.5.2020. jer su stvoreni epidemiološki uvjeti za normalan rad. Učitelji, učenici i roditelji preko noći su se morali snaći u izmijenjenim okolnostima i prihvatiti poučavanje kroz televizijski program (RTL2, SPTV, HRT3) te putem mobitela, tableta i računala.

Ministarstvo je omogućilo nabavu, ali i posudbu ,sve potrebne opreme za učenike i učitelje kako bi se ova nastava nesmetano odvijala. U međuvremenu su provedeni izbori i konstituirana nova Vlada koja je izvršila izmjenu ministrice Blaženke Divjak novim ministrom Radovanom Fuchsom koji je tu dužnost već obavljao od 2009. do 2011. godine. MZO je već pri kraju ove školske godine razradilo tri moguća scenarija nastave za iduću školsku godinu: nastava pretežito uživo, prema mješovitom modelu ili pretežito na daljinu, a sve ovisno o epidemiološkoj situaciji uoči početka nove školske godine. Prednosti i posljedice nastave na daljinu su mnogobrojne – od nedostatka znanja do poplave petica, opterećenja roditelja, učenika i učitelja, teškoća s pristupom internetu, a posljedice na mentalno i fizičko zdravlje svih sudionika će se još dugo utvrđivati. Stožer Civilne zaštite RH postao je najpopularnije tijelo u zemlji.

U vrlo kratkom i izuzetno turbulentnom vremenu osmišljeni su novi elementi vrednovanja i upisivanja ocjena, besplatno korištenje mnoštva sadržaja u svrhu online nastave, stručna pomoć i podrška u pripremi i ostvarivanju nastave na daljinu savjetnika Agencije za odgoj i obrazovanje i MZO-a, besplatna savjetovanja i pomoć za roditelje, ustrojena je virtualna zbornica i virtualne učionice u svakoj školi, online knjižnica, eLektira, komunikacija putem Yammera, virtualne sjednice i sastanci, ispitivanja i pisanja testova…

Za sve sudionike ovakav je način rada svakako bio novo iskustvo. Projekt „Škola za život“ provodio se i dalje (vrjednovanje za učenje, kao učenje i vrjednovanje naučenog), veći je naglasak stavljen na samoprocjenu učenika s ciljem da on bude odgovoran za proces učenja, a učitelj za proces poučavanja. Dio učitelja još se mora privikavati na formativno praćenje i promjene metoda rada u nastavi (manje provjere, izlazne kartice, projektni i problemski zadaci, umne mape…) kako bi se proces sa same ocjene usmjerio na proces aktivnog sudjelovanja u učenju za znanje, a ne za ocjenu. Naša škola je krenula u dobrom smjeru što nam omogućuje prosjek od 11 učenika po RO. Rad s manjim brojem učenika pruža mogućnost primjene novih strategija učenja i poučavanja pa su naši učenici (njih 110 u MŠ i 23 u PŠ) postigli sa svojim učiteljima izvrsne rezultate na kraju školske godine:

1.a ,14 učenika-Maja Sever-4,91

2.a, 12 učenika – Zdenka Godinić – 4,75

3.a ,12 učenika – Adriana Taučer-Kukec-4,68

4.a ,13 učenika – Ankica Belcar -4,51

5.a, 17 učenika – Vlatka Majcen – 4,46

6.a, 13 učenika – Marijana Švetak – 4,25

7.a ,15 učenika – Sandra Ljubljanović – 4,41

8.a, 14 učenika – Jadranka Petrač – 4,16

2.b, 3 učenika – Maja Peharda- 4,59

5.b ,9 učenika – Dubravka Tuđan -3,93

6.b, 6 učenika- Petrica Hojski- Belić – 3,86

8.b, 5 učenika – Anamarija Bagarić -3,42

Matična škola – 110 učenika

Područna škola – 23 učenika

Škola je imala 100% prolaznost učenika i to je već desetljećima tako jer se učenicima kontinuirano radi cijele godine i ulaže dodatni napor da se gradivo usvoji za pozitivnu ocjenu. Naš je stav da svako dijete može usvojiti minimum znanja za prijelaz u novi razred. Iako su učenici zbog bolesti puno izostajali (prosječno 27h u MŠ te 43 h u PŠ), ipak su nadoknadili gradivo i s uspjehom prešli u viši razred. 76 je odličnih, 41 vrlo dobrih, 15 dobrih i 1 dovoljan uspjeh.

Sve smo odlične učenike pisano pohvalili, a najbolje i nagradili vrijednim knjigama (13 učenika).

I dalje u ukupnom broju učenika imamo njih 10% koji rade po individualiziranim ili prilagođenim programima, a trojica učenika imala su na raspolaganju i dvije pomoćnice u nastavi (Nataliju Vočanec i Milenu Bolčević). Najbolje rezultate učenici postižu u izbornoj nastavi te nastavi LK,GK i TZK dok im teže idu predmeti poput Kemije, Biologije, Matematike i Hrvatskog jezika. Pomalo zastrašujuće zvuči podatak da imaju bolje ocjene iz stranih nego iz materinjeg jezika, ali to je općenita pojava u hrvatskim školama.

U razrednoj nastavi radile su učiteljice: Maja Sever, Zdenka Godinić, Ankica Belcar, Adriana Taučer-Kukec, Maja Peharda (zamjena za Jasminu Miko – bolovanje)

U predmetnoj nastavi bilo je sljedeće osoblje:

Hrvatski jezik – Marijana Švetak, Dubravka Tuđan

Matematika – Amila Kačarević, Anamaria Bagarić (i Fizika)

Biologija – Mateja Smiljanec (i Priroda)

Kemija – Marilena Turk(zamijenila Željkicu Hanžek-Paska koja je imenovana ravnateljicom u OŠ Radovan)

Engleski jezik – Sandra Ljubljanović i Diana Januzi Novak(zamjena za Nevenku Hrgović)

Geografija – Silvija Mađar

Glazbena kultura – Maja Vočanec

Likovna kultura – Danko Merin

Tehnička kultura – Tomica Čavlek

Tjelesna i zdravstvena kultura – Vlado Plantak

Povijest – Vlatka Majcen

Vjeronauk katolički – Petrica Hojski-Belić, Vesna Bugarinović

Njemački jezik – Jadranka Petrač, Anica Kukec

Informatika – Natalija Hrgarek

Kuharice: Mirjana Lazar, Božica Stočko

Čistačice:Đurđa Stanko, Ana Denac, Marija i Mirko Šteković

Domar: Stjepan Stolnik

Tajnica: Dragica Barišić

Računovotkinja: Ružica Jamnić

Knjižničarka: Biljana Jurić Šarčević

Pedagoginja: Ksenija Čretni

Imalo smo organizirano dovoljno sati dopunske i dodatne nastave, projektnih i izvannastavnih aktivnosti, učeničku zadrugu, športski klub, mlade tehničare, a učenici su učlanjeni i u izvanškolske aktivnosti u Ivancu, Varaždinu, Cestici i Donjoj Voći. Unatoč pandemiji, proveli smo s učenicima četvrtog razreda nekoliko dana na Rabu(„Škola u prirodi“) ali smo odustali od maturalne ekskurzije učenika sedmog razreda. Bili smo s učenicima nižih razreda u Kinu Ivanec te pogledali film Snježno kraljevstvo 2. Održali smo u školi s našim slovenskim partnerima iz OŠ Starše završni susret projekta „Čitanje ne poznaje granice“(4.godina provođenja projekta) te smo im pokazali ljepote grada Varaždina. Bronačano priznaje za svoj rad na Međunarodnoj dječjoj grafičkoj koloniji u Mariboru dobili su učenik Neven Patrčević i njegov mentor Danko Merin. Uspjeli smo u školi lijepo organizirati i DaF Poesieabend u suradnji s udrugom „EKULT“ te Kulturnom zakladom „Podunavski Švabe“. Ovu manifestaciju već četvrtu godinu zaredom organizira učiteljica Jadranka Petrač. S mjesnim župnikom zapalili smo i prvu adventsku svijeću u školi. Održali smo i uspješnu prodajnu izložbu UZ „Hižica“ uz Božić.

Naša je učenica Ema Četrtek sudjelovala i u kićenju županijskog božićnog drvca. Obilježili smo paljenjem svijeća uz spomenik kod groblja i Dan sjećanja na žrtve Vukovara. Ivana Markač i Lana Stolnik su s mentoricom Dubravkom Tuđan bile na festivalu Ivan Kukuljević Sakcinski u Varaždinskim Toplicama. Tri naša literarna rada predložena su za županijsku smotru, a skupnim scenskim nastupom bili smo na LiDraNu u Donjoj Višnjici. Ekipa Crvenog križa zauzela je drugo mjesto na natjecanju u Klenovniku dok se je Adam Konjik kao izvorni govornik njemačkoga jezika plasirao na 2. mjesto na županijskoj razini. Prvo mjesto iz natjecanja u Engleskom jeziku osvojio je Danijel Kanjir sa svojom mentoricom Sandrom Ljubljanović, ali nije dobio poziv na državno natjecanje zbog pandemije i bodovnog praga.

U košarci smo osvojili treće mjesto u Ivancu, a sudjelovali smo i u natjecanju iz futsala u Maruševcu. Naši su se učenici i mentori plasirali i na još drugih književnih natječaja (Draga domača rieč u Ivancu – Lucija Kolenko i mentorica Dubravka Tuđan), najčitačima su proglašeni Lana Stolnik i Marina Kornet dok je učenica Lana Stolnik s knjižničarkom bila u Nacionalnoj i sveučilišnoj knjižnici u Zagrebu kao sudionica Nacionalnog kviza za poticanje čitanja. Obilježen je i Svjetski dan čitanja naglas u suradnji učiteljica RN, knjižničarke i učiteljica Njemačkog jezika.

Lijepom akcijom obilježili smo Tjedan srca od 10. do 14. Veljače (radionice, izložbe, predavanja, donacije…). Obilježili smo i Dan šešira na vrlo kreativan način kao i Dan kravate. Edukativnim kvizom obilježen je Dan jabuka, a uključili smo se sadnjom drveta u akciju „Zasadi drvo ne budi panj“.

Međurazrednim športskim aktivnostima obilježen je Europski školski sportski dan. Prvi put ove smo školske godine provodili i Univerzalnu sportsku školu za učenike nižih razreda. Proveli smo i natjecanje u tehničkoj kulturi i ostvarili lijep uspjeh učenika s mentorom Tomicom Čavlekom.

Na samom početku šk. godine Dubravka Tuđan plasirala se s učenicom Anom Potisk na Zbor malih pjesnika u Zlataru.

Iako učenika nije bilo u školi, školski majstor je izradio uskrsnu čestitku u drvetu te zečićima i jajima ukrasio školski park.

Završnu konferenciju projekta „Energetska obnova škole“ održali smo u nazočnosti zamjenika župana Tomislava Paljaka i pročelnika Ureda za prosvjetu Miroslava Huđeka te drugih gostiju, ali bez zaposlenika škole koji su bili u štrajku. To je najveće ulaganje u školski objekt u posljednjih 60 godina, a ukupna vrijednost mu je oko 2,7 milijuna kuna. Ove smo godine puno uložili i u opremu te zamijenili vrata na svim učionicama.Napravili smo od dijela jedne učionice prostor za računovodstvo i pismohranu projektne dokumentacije. Škola je tako dobila novo ruho izvana i iznutra primjereno 21. stoljeću.

 Rahela Blažević, prof.

 ravnateljica